Številka: 35409-214/2022-2550-8

Datum: 23. 5. 2022

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE, 158/20 in 44/22 – ZVO-2) in 301. člena Zakona o varstvu okolja (Uradni list RS, št. 44/22 – ZVO-2), 110. in 119. člena Zakona o urejanju prostora (ZUreP-2) (Uradni list RS, št. 61/17, 199/21 - ZUreP-3 in 20/22 – odl. US), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13 in 175/20 – ZIUOPDVE) v upravni zadevi določitve planov, za katere je treba izvesti postopek celovite presoje njihovih vplivov na okolje, za Občinski podrobni prostorski načrt Poslovna cona Puščava – 2. faza (id. št. 2859), pripravljavcu plana, Občini Mokronog-Trebelno, Pod Gradom 2, 8230 Mokronog, ki ga zastopa podjetje GPI d.o.o., Kočevarjeva ulica 31, 8000 Novo mesto, naslednjo

# ODLOČBO

1. V postopku priprave Občinskega podrobnega prostorskega načrta Poslovna cona Puščava – 2. faza ni treba izvesti celovite presoje vplivov na okolje.
2. V postopku priprave Občinskega podrobnega prostorskega načrta Poslovna cona Puščava – 2. faza ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Občina Mokronog-Trebelno, Pod Gradom 2, 8230 Mokronog, ki ga zastopa podjetje GPI d.o.o., Kočevarjeva ulica 31, 8000 Novo mesto, je na Ministrstvo za okolje in prostor (v nadaljnjem besedilu Ministrstvo) podal vlogo, z dne 12. 4. 2022, prejeto dne 12. 4. 2022, za izdajo odločitve o obveznosti izvedbe celovite presoje vplivov na okolje za Občinski podrobni prostorski načrt Poslovna cona Puščava – 2. faza (v nadaljnjem besedilu OPPN).

Vlogi je bilo priloženo naslednje gradivo:

* Pooblastilo, št. 350-0002/2021, z dne 1. 3. 2022;
* mnenje Ministrstva za kulturo, št. 35012-47/2022-3340-3;
* mnenje Zavoda RS za varstvo narave, št. 3563-0006/2022-3;
* mnenje Direkcije RS za vode, št. 35021-26/2022-2;
* mnenje Ministrstva za kmetijstvo, gozdarstvo in prehrano, št. 3504-44/2022/2;
* mnenje Ministrstva za zdravje s priloženim mnenjem Nacionalnega inštituta za javno zdravje, št. 354-60/2022-2 (256).

Gradivo za odločitev je bilo objavljeno na spletni strani [Občine Mokronog-Trebelno](https://www.mokronog-trebelno.si/objava/606114), in sicer:

- Sklep o pripravi občinskega podrobnega prostorskega načrta Poslovna cona Puščava – 2. faza (OPPN PC Puščava – 2. faza), št. 350-0002/2021, z dne 9. 3. 2022);

- Izhodišča za pripravo občinskega podrobnega prostorskega načrta Poslovna cona Puščava – 2. faza (GPI d.o.o., januar 2022).

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE, 158/20 in 44/22 – ZVO-2, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

13. 4. 2022 je začel veljati Zakon o varstvu okolja (ZVO-2), ki je bil objavljen v Uradnem listu RS, št. 44/22. ZVO-2 v 301. člena določa, da se postopki celovite presoje vplivov na okolje, ki so bili začeti na podlagi 40, člena ZVO-1, končajo po določbah ZVO-1. Glede na navedeno se bo ta postopek nadaljeval in končal v skladu z ZVO-1.

Po 119. členu Zakona o urejanju prostora (Uradni list RS, št. 61/17, 199/21 - ZUreP-3 in 20/22 – odl. US; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN. Na ugotovitveni postopek o obveznosti izvedbe celovite presoje vplivov na okolje za OPN se nanašajo določbe tretjega in četrtega odstavka 110. člena ZUreP-2. Skladno s tretjim odstavkom 110. člena ZUreP-2 občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje. Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju: Uredba).

Ministrstvo je gradivo preučilo in ugotovilo, da območje OPPN zajema del zemljišča s parcelno št. 2470 v k.o. Bistrica, ki meri približno 2 ha. Namenska raba območja je IG – gospodarske cone. Območje na jugozahodu meji na načrtovano 1,5 ha veliko območje Poslovne cone Puščava - 1. faza, na jugovzhodu na vodotok, na severovzhodu na območje kmetijskih zemljišč, na severozahodu pa na nepozidano območje stavbnih zemljišč, namenjeno gospodarskim conam. Na območju je predvidena gradnja objektov za proizvodne in poslovne dejavnosti, ki se bodo odvijale v gospodarski coni, manipulacijskih površin ter prometne in druge gospodarske javne infrastrukture. Uredijo se zelene in druge pripadajoče odprte površine.

Na podlagi predloženega gradiva ministrstvo ugotavlja, da za OPPN ni treba izvesti presoje vplivov na okolje v skladu z 51. členom ZVO-1.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

Zavod RS za varstvo narave (v nadaljnjem besedilu ZRSVN) je v mnenju, št. 3563-0006/2022-3, z dne 14 3. 2022, navedel, da na območju OPPN ni evidentiranih vsebin varstva narave kot so območja Natura 2000 in zavarovana območja. ZRSVN zato meni, da za OPPN ni treba izvesti presoje sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 40. člena ZVO-1 in 2. člena Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je prejelo mnenja ZRSVN, Ministrstva za zdravje, Ministrstva za kulturo, Ministrstva za kmetijstvo, gozdarstvo in prehrano in Direkcije RS za vode.

ZRSVN je v mnenju, št. 3563-0006/2022-3, z dne 14 3. 2022 ugotovil, da na območju OPPN ni naravnih vrednot in območij, pomembnih za biotsko raznovrstnost, zato zanj ni treba izvesti celovite presoje vplivov na naravne vrednote in biotsko raznovrstnost.

Ministrstvo za kulturo je v mnenju, št. 35012-47/2022-3340-3, z dne 11. 4. 2022, navedlo, da na območju OPPN in na območju vplivov novih posegov ni enot kulturne dediščine, vpisanih v register kulturne dediščine. Ministrstvo za kulturo meni, da ni verjetnosti pomembnejših vplivov plana na kulturno dediščino.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3504-44/2022/2, z dne 14. 3. 2022, v katerem je navedlo, da predlagana prostorska ureditev ne posega na območja kmetijskih zemljišč, zato se do OPPN ne bo opredelilo.

Direkcija RS za vode je podala mnenje, št. 35021-3/2022-2, z dne 28. 3. 2022, v katerem je navedla, da OPPN verjetno ne bo pomembno vplival na okolje z vidika upravljanja z vodami.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 354-60/2022-2 (256), z dne 7. 4. 2022, s katerim soglaša. Iz mnenja je razvidno, da bodo z OPPN načrtovane ureditve, glede na značilnosti plana, značilnosti vplivov ter pomen in ranljivost območij, ki bodo verjetno prizadeta, lahko pomembno vplivale na zdravje in počutje ljudi. Na območju OPPN je predvidena gradnja stavb za potrebe gospodarske cone, ki na meji s stanovanjskim območjem predstavlja konflikten stik zaradi vplivov na okolje, ki jih lahko povzročijo dejavnosti znotraj gospodarske cone. OPPN ima lahko v fazi gradnje in fazi obratovanja pomemben vpliv na zdravje in počutje ljudi, zlasti na kakovost zunanjega zraka, obremenjenost okolja s hrupom, kakovost površinskih in podzemnih voda, kakovost pitne vode in na ravnanje z odpadki. Skladno z navedenim je NIJZ v mnenju podal minimalni obseg vsebin, ki morajo biti obravnavane v okoljskem poročilu, in sicer: onesnaževanje zraka, obremenjenost okolja s hrupom, vključno s konfliktnimi stiki stanovanj in gospodarskih dejavnosti, oskrba z zdravstveno ustrezno pitno vodo v zadostnih količinah in z varovanjem vodnih virov, svetlobno onesnaževanje.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se z OPPN načrtuje gradnja gospodarske cone in pripadajoče gospodarske javne infrastrukture ter ureditev manipulacijskih, zelenih in drugih odprtih površin;

- se z OPPN ne spreminja namenska raba prostora;

- OPPN ne sega na območja naravnih vrednot in na ekološko pomembna območja;

- OPPN ne sega na območja kulturne dediščine;

- OPPN ne sega v vodovarstveno območje in na podlagi javno dostopnih podatkov (Atlas voda) ni poplavno ogroženo;

- se z OPPN načrtujejo dejavnosti, zaradi katerih je pričakovati vplive na kakovost zraka in vode, povečanje obremenitev s hrupom ter svetlobno onesnaževanje, kar ima lahko pomembne vplive na zdravje ljudi.

Upoštevajoč merila iz 2. člena Uredbe o merilih in mnenj iz 3. člena te uredbe je Ministrstvo ocenilo, da bo OPPN verjetno pomembno vplival na okolje z vidika varstva zdravja ljudi, zato je pooblaščenca pripravljavca plana, z dopisom št. 35409-214/2022-2550-4, z dne 15. 4. 2022 seznanil z dejstvi in okoliščinami, pomembnimi za uvedbo postopka celovite presoje vplivov na okolje. Pozval ga je, da se do navedenih dejstev pisno izjasni v roku 15 dni od prejema poziva.

Pripravljavec plana je z dopisom, dne 3. 5. 2022, na Ministrstvo poslal izjasnitev glede dejstev in okoliščin, ugotovljenih v postopku celovite presoje vplivov na okolje. Navedel je, da se ne strinja z ugotovitvami Ministrstva za zdravje iz mnenja NIJZ, št. 354-60/2022-2 (256), z dne 7. 4. 2022 in podal dodatne obrazložitve. Glede onesnaževanja okolja v času gradnje je navedel, da so dolžnosti investitorjev, da poskrbijo za ustrezne varnostne ukrepe in organizacijo gradbišč na način, da se prepreči onesnaževanje okolja, kar določa tudi zakonodaja. Navedel je, da je na območju predvidena uporaba obnovljivih virov energije (fotovoltaika na strehah stavb) in izgradnja plinovodnega omrežja ter energetsko učinkovita gradnja, kar bo zmanjšalo porabo energije in posledično onesnaženje zraka zaradi ogrevanja stavb. Promet na območju se bo uredil po obstoječem cestnem koridorju 1. faze ureditve območja, ki je od stanovanjskih stavb ločen z zelenim pasom (vizualna, protihrupna in protiprašna bariera). Predvidene dejavnosti na območju (poslovne, obrtne, trgovske, storitvene, gostinske, športne in rekreacijske dejavnosti) bodo generirale promet pretežno v dopoldanskem času. Za potrebe priprave OPPN so bile izdelane tudi strokovne podlage in prometna študija, iz katerih sta razvidni dve prometni konici (med 6. in 7. uro ter 14. in 15. uro). Analiza povečanja prometa s pričakovanim povečanjem prometa v obdobju 20 let je pokazala, da bo to minimalno in novi prometni tokovi ne bodo znatno vplivali na promet po regionalni cesti. Protihrupni ukrepi na stiku območja poslovne cone in območja podeželskega naselja (SK) so bili predvideni že v Občinskem podrobnem prostorskem načrtu Poslovna cona Puščava – 1. faza (aktivni in pasivni protihrupni ukrepi), prav tako pa so bili določeni tudi ukrepi za zmanjšanje hrupa na posamezni gradbeni parceli znotraj poslovne cone (namestitve klimatskih naprav, toplotnih črpalk, umeščanje skladiščnih prostorov in manipulacijskih površin). Enaka ureditev je predvidena tudi v OPPN. Z OPPN je predvidena priključitev stavb na ločeno kanalizacijsko omrežje, ki mora biti vodotesno, odpadne vode pa bodo speljane na malo komunalno čistilno napravo, katere kapacitete se bodo za potrebe širitve cone povečale. Padavinske vode s streh se bodo odvajale v ponikovalnico, ustrezno očiščene tehnološke vode pa bodo speljane v kanalizacijsko omrežje. Na območju se bo izvajalo ločeno zbiranje odpadkov v skladu s predpisi. Pripravljavec plana je še poudaril, da se OPPN načrtuje kot nadaljevanje že sprejetega Občinskega podrobnega prostorskega načrta Poslovna cona Puščava – 1. faza, zato ni neposrednega stika OPPN z območjem podeželskega naselja (SK). Na območju stika OPPN z območjem namenske rabe BD (površine za trgovino in storitve) pa je predvidena ureditev zelenega pasu. Navedena ureditev sledi določbam veljavnega občinskega prostorskega načrta (165. člen), ki določa, da se na robove industrijskih con umeščajo vegetacijske bariere v širini najmanj 10 m, poleg navedenega pa so v veljavnem občinskem prostorskem načrtu določeni še drugi omilitveni ukrepi za varstvo okolja (v členih od 164 do 168). Na sosednjih območjih namenske rabe SK in BD je dejanska raba stavb mešana, stanovanjskih stavb je malo in jih dopolnjujejo stavbe za promet in komunikacije, kmetijske stavbe, deli stavb za industrijsko rabo in stavbe z mešano rabo. Skladno z navedenim pripravljavec plana meni, da vplivi OPPN z vidika varstva zdravja ljudi ne bodo bistveni.

Ministrstvo je na podlagi zgoraj citiranega odgovora na ugotovljena dejstva v postopku, ki ga je predložil pripravljavec plana, dne 6. 5. 2022 Ministrstvo za zdravje ponovno pozvalo, da se opredeli do pomembnejših vplivov izvedbe predmetnega OPPN na okolje.

Ministrstvo za zdravje je, dne 20. 5. 2022, posredovalo mnenje NIJZ, št. 354-60/2022-4 (256), z dne 19. 5. 2022, s katerim soglaša. NIJZ je v mnenju, na podlagi izhodišč za pripravo OPPN in odgovora pripravljavca plana (dopis z dne 3. 5. 2022) ugotovil, da izvedba OPPN, kot je opisana v predloženi dokumentaciji, verjetno ne bo pomembno vplivala na zdravje in počutje ljudi.

Po pregledu celotne dokumentacije in na podlagi prejetih mnenj je Ministrstvo ugotovilo, da na podlagi 40. člena ZVO-1 ni razlogov za uvedbo celovite presoje vplivov na okolje za predmetni OPPN, zato je odločilo, kot je navedeno v izreku te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za okoljske presoje

Vročiti:

- GPI d.o.o., Kočevarjeva 31, 8000 Novo mesto

V vednost (elektronsko):

- Občina Mokronog-Trebelno, [obcina@mokronog-trebelno.si](mailto:obcina@mokronog-trebelno.si)

- Ministrstvo za kmetijstvo, gozdarstvo in prehrano, Direktorat za kmetijstvo, [gp.mkgp@gov.si](mailto:gp.mkgp@gov.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Zavod RS za varstvo narave, OE Novo mesto, [zrsvn.oenm@zrsvn.si](mailto:zrsvn.oenm@zrsvn.si)

- Direkcija RS za vode, Sektor območja spodnje Save, [gp.drsv-nm@gov.si](mailto:gp.drsv-nm@gov.si)